(Návrh)

**ZÁKON**

z ... 2018

**o výbere kandidátov na funkciu európskeho prokurátora a európskeho delegovaného prokurátora v Európskej prokuratúre**

Národná rada Slovenskej republiky sa uzniesla na tomto zákone:

§ 1

Predmet úpravy

Tento zákon upravuje predpoklady pre výber kandidátov na európskeho prokurátora a európskeho delegovaného prokurátora a postup pri výbere kandidátov na funkciu európskeho prokurátora a európskeho delegovaného prokurátora.[[1]](#footnote-1))

Európsky prokurátor

§ 2

Predpoklady kandidáta na funkciu európskeho prokurátora

Kandidátom na funkciu európskeho prokurátora za Slovenskú republiku môže byť len prokurátor, ktorý

1. v deň výberového konania dosiahol vek aspoň 40 rokov,
2. najmenej desať rokov vykonával funkciu prokurátora, sudcu alebo advokáta, z toho najmenej päť rokov funkciu prokurátora alebo sudcu,
3. má vysokú mravnú integritu a jeho nezávislosť je nespochybniteľná,
4. má znalosti a skúsenosti z fungovania právneho systému Slovenskej republiky a právneho systému Európskej únie, osobitne so zameraním na finančné vyšetrovanie a so zameraním na medzinárodnú justičnú spoluprácu v trestných veciach, a to na úrovni potrebnej na výkon funkcie európskeho prokurátora,
5. ovláda anglický alebo francúzsky jazyk na úrovni potrebnej na výkon funkcie európskeho prokurátora,
6. má platné osvedčenie Národného bezpečnostného úradu na oboznamovanie sa s utajovanými skutočnosťami stupňa utajenia Prísne tajné,[[2]](#footnote-2))
7. nebol v posledných piatich rokoch disciplinárne postihnutý za závažné disciplinárne previnenie, nie je voči nemu vedené disciplinárne konanie za závažné disciplinárne previnenie[[3]](#footnote-3)) ani vznesené obvinenie za trestný čin,
8. súhlasí s nomináciou za kandidáta na funkciu európskeho prokurátora,
9. úspešne absolvoval výberové konanie.

§ 3

Postup pri výbere kandidátov na funkciu európskeho prokurátora

(1)Výberovým konaním sa overuje splnenie predpokladov podľa § 2 písm. a) až h), schopnosť tvorivého myslenia, rýchlosť uvažovania a schopnosť rozhodovania, verbálny prejav a ďalšie osobnostné predpoklady, ktoré je potrebné alebo vhodné overiť vzhľadom na povahu výkonu funkcie európskeho prokurátora.

(2) Výberové konanie vyhlasuje generálny prokurátor Slovenskej republiky (ďalej len „generálny prokurátor”) na webovom sídle Generálnej prokuratúry Slovenskej republiky (ďalej len „generálna prokuratúra”) najneskôr 14 mesiacov pred predpokladaným ukončením funkčného obdobia európskeho prokurátora a najmenej 60 dní pred jeho konaním.

(3) Ak dôjde k zániku funkcie európskeho prokurátora[[4]](#footnote-4)), generálny prokurátor vyhlási výberové konanie najneskôr do 15 dní od zániku funkcie európskeho prokurátora.

(4) Výberové konanie zabezpečuje generálna prokuratúra.

(5) Oznámenie o vyhlásení výberového konania obsahuje

1. názov funkcie, na ktorej obsadenie sa vyberá kandidát,
2. počet kandidátov, ktorí majú byť vybratí,
3. dátum a miesto konania písomnej časti výberového konania,
4. dátum a miesto konania ústnej časti výberového konania,
5. termín, do ktorého treba doručiť žiadosť o zaradenie do výberového konania,
6. adresu, na ktorú treba doručiť žiadosť o zaradenie do výberového konania,
7. zoznam dokladov, ktoré musí uchádzač doručiť so žiadosťou o zaradenie do výberového konania,
8. označenie právnej úpravy, ktorá upravuje predpoklady na vymenovanie do funkcie, na ktorú sa vyberá kandidát a postup orgánov Slovenskej republiky a orgánov Európskej únie pri výbere kandidátov,
9. poučenie, že na žiadosť o zaradenie do výberového konania, ku ktorej nie sú priložené všetky požadované doklady a na žiadosť doručenú po termíne určenom v oznámení o vyhlásení výberového konania, sa neprihliada a uchádzač nebude zaradený do výberového konania.

(6) Na účely výberového konania uchádzač o pozíciu kandidáta na funkciu európskeho prokurátora predkladá doklady podľa odseku 5 písm. g)

1. vyplnený a vlastnoručne podpísaný osobný dotazník, ktorý obsahuje jeho osobné údaje v rozsahu
	* 1. meno a priezvisko, rodné priezvisko, akademický titul, vedecko-pedagogický titul a vedecká hodnosť,
		2. dátum a miesto narodenia,
		3. adresa trvalého pobytu a adresa prechodného pobytu,
		4. štátne občianstvo,
		5. číslo občianskeho preukazu, dátum a miesto jeho vydania,
		6. znalosť cudzích jazykov,
		7. prehľad doterajších zamestnávateľov aj s pracovným zaradením, výkonu slobodného povolania, samostatnej zárobkovej činnosti alebo podnikateľskej činnosti,
		8. prehľad o doterajšom pôsobení a vybavovanej agende v rezorte prokuratúry,
		9. kontaktné údaje,
2. profesijný životopis,
3. úradne osvedčenú kópiu platného osvedčenia Národného bezpečnostného úradu na oboznamovanie sa s utajovanými skutočnosťami stupňa utajenia Prísne tajné alebo žiadosť o vykonanie bezpečnostnej previerky IV. stupňa pre stupeň utajenia Prísne tajné spolu so všetkými materiálmi podľa osobitného predpisu,[[5]](#footnote-5))
4. čestné vyhlásenie, že
5. nebol v posledných piatich rokoch disciplinárne postihnutý za závažné disciplinárne previnenie,
6. voči nemu nie je vedené disciplinárne konanie za závažné disciplinárne previnenie,
7. voči nemu nie je vznesené obvinenie pre trestný čin,
8. čestné vyhlásenie, že poskytnuté údaje sú pravdivé, úplné a aktuálne,
9. súhlas s nomináciou za kandidáta na funkciu európskeho prokurátora.

(7) Uchádzača, ktorý spĺňa predpoklady na účasť vo výberovom konaní na kandidáta na funkciu európskeho prokurátora  podľa § 2 písm. a), b), g) a h) a ktorý doručil žiadosť o zaradenie do výberového konania spolu s dokladmi podľa odseku 6 v termíne určenom v oznámení o vyhlásení výberového konania, generálna prokuratúra pozve na výberové konanie najmenej 15 dní pred jeho konaním.

(8) Generálna prokuratúra zverejní profesijné životopisy uchádzačov na kandidáta na funkciu európskeho prokurátora podľa odseku 7 najmenej 15 dní pred konaním výberového konania na svojom webovom sídle. Profesijný životopis uchádzača, ktorý nebol vo výberovom konaní úspešný alebo nebol vymenovaný za európskeho prokurátora, generálna prokuratúra ďalej nezverejňuje.

§ 4

Výberová komisia

(1) Výberové konanie uskutočňuje päťčlenná výberová komisia. Členov výberovej komisie vymenuje osobitne pre každé výberové konanie generálny prokurátor bezodkladne po vyhlásení výberového konania z databázy kandidátov na členov výberovej komisie (ďalej len „databáza“) tak, aby

1. jeden člen bol vymenovaný z kandidátov navrhnutých Radou prokurátorov Slovenskej republiky,
2. dvaja členovia boli vymenovaní z kandidátov navrhnutých generálnym prokurátorom,
3. jeden člen bol vymenovaný z kandidátov navrhnutých Súdnou radou Slovenskej republiky,
4. jeden člen bol vymenovaný z kandidátov navrhnutých ministrom spravodlivosti Slovenskej republiky (ďalej len „minister spravodlivosti“).

(2) Spolu s vymenovaním členov výberovej komisie vymenuje generálny prokurátor z databázy kandidátov aj náhradníkov členov výberovej komisie, a to v pomere podľa odseku 1.

(3) Na účely vytvorenia databázy Rada prokurátorov Slovenskej republiky a Súdna rada Slovenskej republiky volia aspoň štyroch kandidátov a generálny prokurátor a minister spravodlivosti vymenúvajú aspoň dvoch kandidátov. Databáza sa zverejňuje na webovom sídle generálnej prokuratúry. Príslušný orgán, ktorý vymenoval alebo zvolil kandidáta do databázy, je povinný zabezpečiť predloženie jeho profesijného životopisu na zverejnenie generálnej prokuratúre spolu s nomináciou, inak generálna prokuratúra vyradí kandidáta z databázy.

(4) Do databázy možno zvoliť alebo vymenovať len osobu, ktorá má morálne predpoklady a odborné predpoklady na nestranný výkon funkcie člena výberovej komisie. Členom výberovej komisie ani náhradníkom nemôže byť uchádzač o pozíciu kandidáta na funkciu európskeho prokurátora ani osoba, ktorá je vo vzťahu k niektorému z uchádzačovi o pozíciu kandidáta na funkciu európskeho prokurátora v príbuzenskom vzťahu alebo v obdobnom vzťahu.

(5) Ak v databáze nie je dostatočný počet kandidátov na členov výberovej komisie alebo ich náhradníkov, ktorí by spĺňali predpoklady podľa odseku 4, generálny prokurátor požiada písomne príslušný orgán podľa odseku 3 na zaslanie návrhu na doplnenie databázy. Rovnako tak urobí, ak zistí, že je niektorý z členov komisie v príbuzenskom alebo obdobnom vzťahu alebo inak zaujatý vo vzťahu k niektorému z kandidátov. Ak príslušný orgán podľa odseku 3 nenavrhne člena výberovej komisie alebo jeho náhradníka do 15 dní od doručenia písomnej výzvy, chýbajúcich kandidátov na členov výberovej komisie alebo ich náhradníkov vymenuje generálny prokurátor bez návrhu.

(6) Členovia výberovej komisie volia spomedzi seba predsedu výberovej komisie.

(7) Ak sa člen výberovej komisie nemôže zúčastniť na zasadnutí výberovej komisie, zastúpi ho jeho náhradník, ktorý má na zasadnutí výberovej komisie postavenie člena výberovej komisie s právom hlasovať.

(8) Generálna prokuratúra zverejní na svojom webovom sídle zloženie výberovej komisie vrátane náhradníkov s profesijným životopisom členov výberovej komisie a ich náhradníkov aspoň 15 dní pred konaním výberového konania.

Priebeh výberového konania

§ 5

(1) Výberová komisia je uznášaniaschopná, ak sa na hlasovaní zúčastnia aspoň štyria jej členovia. Rozhodnutie výberovej komisie je platné, ak zaň hlasovali aspoň štyria členovia.

(2) Výberové konanie pozostáva z písomnej časti a ústnej časti.

(3) Výberové konanie je verejné okrem hlasovania výberovej komisie. Ústna časť výberového konania sa zaznamenáva aj s využitím technického zariadenia určeného na zaznamenávanie obrazu a zvuku, ak tomu nebránia závažné technické prekážky; obrazovo-zvukový záznam z ústnej časti výberového konania sa uchováva po dobu trvania funkcie európskeho prokurátora.

(4) Výberová komisia overuje splnenie predpokladov

* 1. podľa § 2 písm. d) písomným testom a ústnym pohovorom,
	2. podľa § 2 písm. e) písomným prekladom textu z anglického alebo francúzskeho jazyka a do anglického alebo francúzskeho jazyka a ústnym pohovorom v anglickom alebo francúzskom jazyku; obsah písomného prekladu a ústneho pohovoru je zameraný na fungovanie právneho systému Slovenskej republiky a právneho systému Európskej únie, osobitne so zameraním na finančné vyšetrovanie a so zameraním na medzinárodnú justičnú spoluprácu v trestných veciach, a to na úrovni potrebnej na výkon funkcie európskeho prokurátora.

(5) Výberová komisia vyhodnotí výsledok písomnej časti výberového konania a určí poradie uchádzačov, ktorí postupujú na ústnu časť výberového konania.

(6) Výberová komisia po skončení ústnej časti výberového konania určí konečné poradie uchádzačov, ktorí úspešne absolvovali výberové konanie.

(7) Výberová komisia vypracuje zápisnicu o priebehu výberového konania. Zápisnica o priebehu výberového konania obsahuje

1. dátum, čas a miesto konania výberového konania,
2. názov pozície, na ktorú bolo vyhlásené výberové konanie,
3. zloženie výberovej komisie s uvedením akademického titul, vedecko-pedagogického titulu a vedeckej hodnosti, mena a priezviska jej členov vrátane označenia predsedu výberovej komisie, označenie navrhovateľa člena výberovej komisie,
4. titul, meno a priezvisko uchádzačov, ktorí sa zúčastnili písomnej časti výberového konania v poradí určenom výberovou komisiou a percentuálnu úspešnosť, ktorú dosiahli v písomnej časti výberového konania,
5. titul, meno a priezvisko uchádzačov, ktorí postúpili na ústnu časť výberového konania a percentuálnu úspešnosť, ktorú dosiahli v ústnej časti výberového konania,
6. stručný opis priebehu výberového konania,
7. konečné poradie úspešných uchádzačov výberového konania vrátane percentuálnej úspešnosti, ktorú dosiahli vo výberovom konaní,
8. titul, meno a priezvisko neúspešných uchádzačov výberového konania,
9. titul, meno a priezvisko člena výberovej komisie, ktorý zápisnicu spísal,
10. dátum, čas a miesto spísania zápisnice,
11. vlastnoručné podpisy všetkých členov výberovej komisie.

(8) Ak má niektorý z členov výberovej komisie pri niektorom úspešnom kandidátovi pochybnosti o splnení niektorého z predpokladov podľa § 2, jeho odôvodnené stanovisko sa v plnom rozsahu pripojí k zápisnici o priebehu výberového konania a spolu s ňou sa zverejní na webovom sídle generálnej prokuratúry.

(9) Overenie platnosti osvedčenia[[6]](#footnote-6)) podľa § 2 písm. f) zabezpečuje predseda výberovej komisie.

(10) Predseda výberovej komisie predloží zápisnicu o priebehu výberového konania generálnemu prokurátorovi do 15 dní od skončenia ústnej časti výberového konania. Poradie úspešných kandidátov je pre generálneho prokurátora záväzné.

§ 6

(1) Ak vo výberovom konaní neboli úspešní najmenej traja uchádzači, predseda výberovej komisie požiada generálneho prokurátora o vyhlásenie doplňujúceho výberového konania. Doplňujúce výberové konanie uskutočňuje výberová komisia v pôvodnom zložení.

(2) Na doplňujúce výberové konanie sa použijú odsek 1 a § 2 až 5 rovnako.

§ 7

(1) Generálny prokurátor do 15 dní od predloženia zápisnice o priebehu výberového konania predloží vláde Slovenskej republiky (ďalej len „vláda“) prvých troch úspešných uchádzačov a zápisnicu o priebehu výberového konania spolu s obrazovo-zvukovým záznamom z ústnej časti výberového konania podľa § 5 ods. 3.

(2) Ak vláda nevyberie niektorého z uchádzačov podľa odseku 1, generálny prokurátor predloží vláde úspešného uchádzača, ktorý je ďalší v poradí; ak ho niet, generálny prokurátor vyhlási doplňujúce výberové konanie.

(3) Vláda oznámi vybraných kandidátov generálnemu sekretariátu Rady Európskej únie bez zbytočného odkladu po rozhodnutí vlády.

Európsky delegovaný prokurátor

§ 8

Predpoklady kandidáta na funkciu európskeho delegovaného prokurátora

Kandidátom na funkciu európskeho delegovaného prokurátora za Slovenskú republiku môže byť len prokurátor, ktorý

1. vykonával najmenej desať rokov funkciu prokurátora, sudcu alebo advokáta, z toho najmenej sedem rokov funkciu prokurátora,
2. má vysokú mravnú integritu a jeho nezávislosť je nespochybniteľná,
3. má znalosti a skúsenosti z fungovania právneho systému Slovenskej republiky a právneho systému Európskej únie na úrovni potrebnej na výkon funkcie európskeho delegovaného prokurátora,
4. ovláda anglický alebo francúzsky jazyk na úrovni potrebnej na výkon funkcie európskeho delegovaného prokurátora,
5. má platné osvedčenie Národného bezpečnostného úradu na oboznamovanie sa s utajovanými skutočnosťami stupňa utajenia Prísne tajné,2)
6. nebol v posledných piatich rokoch disciplinárne postihnutý za závažné disciplinárne previnenie, nie je voči nemu vedené disciplinárne konanie za závažné disciplinárne previnenie3) ani vznesené obvinenie za trestný čin,
7. súhlasí s nomináciou za kandidáta na funkciu európskeho delegovaného prokurátora,
8. úspešne absolvoval výberové konanie.

Postup pri výbere kandidátov na funkciu európskeho delegovaného prokurátora

§ 9

(1) Výberovým konaním sa overuje splnenie predpokladov podľa § 8 písm. a) až g), schopnosť tvorivého myslenia, rýchlosť uvažovania a schopnosť rozhodovania, verbálny prejav a ďalšie osobnostné predpoklady, ktoré je potrebné alebo vhodné overiť vzhľadom na povahu výkonu funkcie európskeho delegovaného prokurátora.

(2) Na výberové konanie sa primerane použijú ustanovenia § 3 ods. 2 a ods. 4 až 6.

(3) Uchádzača, ktorý spĺňa predpoklady na účasť vo výberovom konaní na kandidáta na funkciu európskeho delegovaného prokurátora podľa § 8 písm. a), f) a g) a ktorý doručil žiadosť o zaradenie do výberového konania spolu s dokladmi podľa § 3 ods. 6 v termíne určenom v oznámení o vyhlásení výberového konania, generálna prokuratúra pozve na výberové konanie najmenej desať dní pred jeho konaním.

(4) Generálna prokuratúra zverejní profesijné životopisy uchádzačov na kandidátov na funkciu európskeho delegovaného prokurátora podľa odseku 3 najmenej 10 dní pred konaním výberového konania na svojom webovom sídle. Profesijný životopis uchádzača, ktorý nebol vo výberovom konaní úspešný alebo nebol vymenovaný za európskeho delegovaného prokurátora, generálna prokuratúra ďalej nezverejňuje.

§ 10

(1) Výberové konanie uskutočňuje výberová komisia podľa § 4.

(2) Výberové konanie pozostáva z písomnej časti a ústnej časti.

(3) Výberové konanie je verejné s výnimkou hlasovania výberovej komisie. Ústna časť výberového konania sa zaznamenáva aj s využitím technického zariadenia určeného na zaznamenávanie obrazu a zvuku, ak tomu nebránia závažné technické prekážky.

(4) Výberová komisia overuje splnenie predpokladov

* 1. podľa § 8 písm. c) písomným testom a ústnym pohovorom,
	2. podľa § 8 písm. d) písomným prekladom textu z anglického alebo francúzskeho jazyka a do anglického alebo francúzskeho jazyka a ústnym pohovorom v anglickom alebo francúzskom jazyku; obsah písomného prekladu a ústneho pohovoru je zameraný na fungovanie právneho systému Slovenskej republiky a právneho systému Európskej únie na úrovni potrebnej na výkon funkcie európskeho delegovaného prokurátora.

(5) Výberová komisia a generálny prokurátor postupujú pri výbere kandidátov na funkciu európskeho delegovaného prokurátora podľa § 5 ods. 5 až 10 a § 6 rovnako.

(6) Ak vo výberovom konaní nebol úspešný potrebný počet uchádzačov, predseda výberovej komisie požiada generálneho prokurátora o vyhlásenie doplňujúceho výberového konania. Na doplňujúce výberové konanie sa použijú rovnako § 9 a 10.

§ 11

(1) Generálny prokurátor nominuje potrebný počet kandidátov na funkciu európskeho delegovaného prokurátora príslušnému orgánu Európskej únie podľa osobitného predpisu[[7]](#footnote-7)) do 15 dní od predloženia zápisnice o priebehu výberového konania .

(2) Generálna prokuratúra oznámi rozhodnutie generálneho prokurátora o výsledku výberového konania uchádzačom do 15 dní od skončenia výberového konania.

(3) Generálna prokuratúra zverejní rozhodnutie generálneho prokurátora o výsledku výberového konania a zápisnicu o priebehu výberového konania na svojom webovom sídle do 15 dní od skončenia výberového konania.

§ 12

(1) Ak dôjde k zániku funkcie európskeho delegovaného prokurátora,[[8]](#footnote-8)) generálny prokurátor vyhlási výberové konanie na kandidáta najneskôr do 15 dní od zániku funkcie európskeho delegovaného prokurátora.

(2) Ak dôjde k zániku funkcie európskeho delegovaného prokurátora do dvoch rokov od výberového konania, generálny prokurátor môže navrhnúť nového kandidáta na funkciu európskeho delegovaného prokurátora aj bez výberového konania z uchádzačov, ktorí v predchádzajúcom výberovom konaní splnili predpoklady na kandidáta na funkciu európskeho delegovaného prokurátora podľa § 8.

§ 13

Prechodné ustanovenia

(1) Generálny prokurátor vyhlási prvé výberové konanie na kandidátov na európskeho prokurátora najneskôr do 31. novembra 2018.

(2) Generálny prokurátor vyhlási prvé výberové konanie na kandidátov na európskych delegovaných prokurátorov najneskôr do 1. októbra 2019.

§ 14

Tento zákon nadobúda účinnosť 1. novembra 2018.

1. ) Nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (Ú. v. EÚ L 283, 31.10.2017). [↑](#footnote-ref-1)
2. ) Zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov. [↑](#footnote-ref-2)
3. ) § 188 ods. 2 zákona č. 154/2001 Z. z. o prokurátoroch a právnych čakateľoch prokuratúry v znení zákona č. 401/2015 Z. z. [↑](#footnote-ref-3)
4. ) Čl.16 ods. 6 nariadenia Rady (EÚ)2017/1939. [↑](#footnote-ref-4)
5. ) § 16 zákona č. 215/2004 Z. z. [↑](#footnote-ref-5)
6. ) Zákon č. 215/2004 Z. z. v znení neskorších predpisov, § 4 ods. 5 vyhlášky Národného bezpečnostného úradu č. 134/2016 Z. z. o personálnej bezpečnosti. [↑](#footnote-ref-6)
7. ) Čl. 17 ods. 1 nariadenia Rady (EÚ)2017/1939. [↑](#footnote-ref-7)
8. ) Čl. 17 ods. 5 nariadenia Rady (EÚ)2017/1939. [↑](#footnote-ref-8)